
	Univerzita Komenského v Bratislave 

	Šafárikovo námestie 6

	Oddelenie investícií  




Príloha č.1 – Opis predmetu zákazky


Záverečné technické a ekonomické hodnotenie dokončenej verejnej práce a dokumentácia o kvalite verejnej práce


1. Miesto stavby: 
Univerzita Komenského v Bratislave - Mlyny UK, VB blok B, Staré grunty 36,  841 04 Bratislava, katastrálne územie č. 805211- Karlova Vec, parcela registra C, č. 2934, súpisné č. stavby 211/36, list vlastníctva č. 727.

2. Lehota a miesto realizácie predmetu zákazky:  
21 dní od doručenia elektronickej výzvy na začatie prác

3. Základný opis predmetu zákazky:
Predmetom zákazky je  vyhotovenie a odovzdanie 
a) Záverečného technického a ekonomického hodnotenia dokončenej verejnej práce podľa § 15 až §18 zákona o verejných prácach;
b) Dokumentácie o kvalite verejnej práce podľa § 14 ods. 2 zákona o verejných prácach. Úspešný uchádzač ako zhotoviteľ bude povinný dokumentáciu o kvalite skontrolovať z hľadiska jej obsahu a rozsahu, systematicky usporiadať, overiť jej úplnosť, skompletizovať a pripraviť ju na archiváciu;

pre pozemnú stavbu – Výškové budovy blok B. Úspešný uchádzač ako zhotoviteľ bude pri vypracovaní a odovzdaní Záverečného technického a ekonomického hodnotenia dokončenej verejnej práce a Dokumentácie o kvalite verejnej práce povinný dodržať obsah a rozsah stanovený zákonom č. 254/1998 Z. z. o verejných prácach a vyhláškou Ministerstva výstavby a regionálneho rozvoja Slovenskej republiky č. 83/2008 Z. z., ktorou sa vykonáva zákon č. 254/1998 Z. z. o verejných prácach v znení zákona č. 260/2007 Z. z. a ďalšími príslušnými platnými právnymi predpismi a technickými normami.
Objednávateľom (osobou zodpovednou za vedenie dokumentácie) je stavebník v zmysle § 14 ods. 1 zákona o verejných prácach. Stavebník po dokončení stavby zabezpečuje kontrolu úplnosti dokumentácie, jej odovzdanie užívateľovi a uchovávanie desať rokov od právoplatnosti kolaudácie. Stavba bola povolená podľa doterajších stavebných predpisov a podľa nich sa aj dokončí; v dokumente sa preto používajú pojmy stavebné povolenie a kolaudačné rozhodnutie. 
Stavebník je podľa § 15 a nasl. zákona o verejných prácach povinný zabezpečiť záverečné technické a ekonomické hodnotenie dokončenej verejnej práce. Hodnotením verejnej práce sa overuje, či sa verejné investície na verejnú prácu použili v súlade so zámerom verejnej práce a protokolom, ak bol vydaný. Podrobnosti záverečného technického a ekonomického hodnotenia dokončenej práce ustanovuje vyhláška MVRR SR č. 83/2008 Z. z..

4. Spôsob dodania predmetu zákazky:
Záverečné technické a ekonomické hodnotenie dokončenej verejnej práce  dodať 6 ks v tlačenej forme a elektronicky 1ks v .pdf, .xls, .docx formáte.   
Dokumentáciu o kvalite v minimálnom rozsahu v 2 vyhotoveniach, prehľadne usporiadanú v šanónoch, rozdelenú podľa stavebných objektov (SO), prevádzkových súborov (PS) a jednotlivých profesií, s priloženým podrobným obsahom (zoznamom) dokumentov a v jednom (1) vyhotovení v elektronickej podobe zapísanej na CD/USB nosiči, pričom dokumenty budú vo formáte PDF s textovou vrstvou (s podporou OCR / vyhľadávania textu). Každý dokument bude uložený ako samostatný súbor s výstižným názvom zodpovedajúcim obsahu. Celková štruktúra priečinkov na USB nosiči musí presne kopírovať členenie tlačenej formy.

5. Základné údaje stavby:
Objekt sa nachádza v existujúcom areáli vysokoškolského internátneho mestečka, v Mlynskej doline.

Výškový  blok  „B“  bol  zrealizovaný v rokoch  1968 ÷ 1969.  Objekt  primárne slúži na ubytovanie študentov Univerzity Komenského v Bratislave. Kapacita ubytovaných je 1346 osôb. Hlavnou funkciou objektu  je  poskytovanie  ubytovania  pre  študentov  a vytvorenie  zázemia  pre  administratívnych a technicko-hospodárskych zamestnancov správy tak objektu, ako aj ostatných častí študentského domova. Riešený objekt je súčasťou komplexu budov pozostávajúcich z dvoch výškových internátnych (ubytovacích) budov – blokov A a B (v západnej časti komplexu), ktoré sú v úrovni prízemia prepojené spojovacím traktom blokom C – vstupného vestibulu, slúžiaceho ako hlavný vstup do komplexu (nachádzajúceho sa medzi blokmi A-B) a blokov D – väčšia časť je využitá na prenájom a suterénová časť je aj pre potreby prevádzkovateľa, E – telocvične (vo  východnej časti komplexu). Blok B je v súčasnosti delený dilatačnými škárami na tri časti – bloky B1, B2 a B3. Objekt má tri suterény, jedno prízemie a dvanásť poschodí. V priestoroch 3.suterénu sa nachádza bývala garáž a tri miestnosti, v 2. suteréne sa nachádzajú prevažne priestory technického vybavenia objektu priestory pre   ležaté   rozvody   technického   vybavenia   budovy   –   zdravotechniky,   vykurovania,   sklady, v 1.suteréne  sa  nachádzajú  kancelárie,  zázemie  technického  personálu,  sklady,  dielne,  elektro rozvody, slaboprúdové inštalácie a prenajímateľné priestory a na prízemí sa nachádzajú kancelárie administratívy danej organizácií. Na 1. až 12. poschodí sa nachádzajú ubytovacie bunky v B – 1 a B - 2, apartmánové bunky v B - 1, spoločné kuchynky v B - 1, študovne v B – 3 a miestnosti pre upratovačku v B - 1 (na 5. nadzemnom podlaží   v časti kuchynky je práčovňa). V časti B – 3 na 3. poschodí je apartmán a na 4. až 7. poschodí sa nachádzajú apartmány pre imobilných. Na objekte bola v roku 2004 realizovaná čiastočná údržba a rekonštrukcia časti B – 1 hygienických buniek, zvislé rozvody ZTI, kanalizácii, VZT, ležaté rozvody ZTI a komplet elektroinštalácií. Vzhľadom na životnosť a technický stav objektu sú ležaté rozvody zdravotechniky (dažďová kanalizácia, splašková kanalizácia, rozvod studenej,   teplej,   úžitkovej   vody   a cirkulačnej   vody,   ÚK),   vzduchotechniky   (zvislý   rozvod) v nevyhovujúcom stave. V ubytovacích bunkách majú hygienické priestory (WC a sprchy) nefunkčnú zvislú a vodorovnú izoláciu.

	Počet jadier pri ubytovacích bunkách na 12. poschodiach:
	132

	Počet jadier pri apartmáne na 12. poschodiach:
	17

	Počet jadier pri čajových kuchynkách na 12. poschodiach:
	12

	Počet jadier pri upratovacích komorách na 12. poschodiach:
	12

	Počet jadier administratívnych na prízemí:
	6

	Počet jadier v 1. suteréne:
	6



Členenie stavby podľa dokumentácie pre stavebné povolenie a rozhodnutia - povolenia zmeny stavby pred jej dokončením:
SO.01   	Výšková budova Blok B
SO.01.1 	Výšková budova Blok B - modernizácia a obnova
SO.01.2 	Bezbariérový prístup do budovy
SO.01.3 	Rampa do 3. suterénu (južný vstup do garáže)
SO.02 	Hygienické jadrá Blok B2 a B3
SO.o3 	Hygienické jadrá Blok B1 – nerealizovaná časť

Rozsah dokumentácie o kvalite verejnej práce (§ 14 ods. zákona o verejných prácach)

Záznamy o preberaní ukončených technologických etáp stavby a poddodávok 
Preberacie protokoly medzi stavebníkom (stavebným dozorom) a zhotoviteľom, resp. jeho poddodávateľmi, vyhotovované pri ukončení jednotlivých technologických etáp (napr. Kontaktný zatepľovací systém, rekonštrukcia strechy, výplne otvorov - rekonštrukcia okien a balkónových dverí). Protokol obsahuje dátum, rozsah preberanej etapy, zistené nedostatky a spôsob ich odstránenia.

Záznam o preukázaní odbornej spôsobilosti účastníkov výstavby 
Doklady o odbornej spôsobilosti kľúčových účastníkov výstavby (projektant, stavbyvedúci, stavebný dozor) – autorizačné osvedčenia a osvedčenia o odbornej spôsobilosti evidované príslušnou komorou (SKSI, resp. SKA).

Doklady o výrobkoch a materiáloch používaných na stavbe 
Vyhlásenia o parametroch/zhode stavebných výrobkov, certifikáty, technické listy a dodacie listy k rozhodujúcim materiálom a výrobkom zabudovaným do stavby.

Skúšobný plán a záznamy vyplývajúce z jeho plnenia 
Skúšobný plán stavby (harmonogram kontrolných a preberacích skúšok) a protokoly o vykonaných skúškach – napr. tlakové skúšky rozvodov, skúšky tesnosti, zhutnenia zemín, pevnosti betónu.

Záznamy o vykonaných kontrolách 
Zápisy zo stavebného denníka, protokoly z kontrolných dní, záznamy stavebného dozoru o priebežných kontrolách kvality prác.

Doklady o odstránení nedostatkov a nedorobkov 
Súpis vád a nedorobkov z preberacieho konania a potvrdenia o ich odstránení v dohodnutých termínoch.

Dokumentácia skutočného zhotovenia stavby 
Dokumentácia zmien voči projektovej dokumentácii vykonaných počas výstavby.

Plán užívania verejnej práce. Rozpracované samostatne v kapitole 4.

Záverečné technické a ekonomické hodnotenie dokončenej verejnej práce (§15 až §18 zákona o verejných prácach) z hľadiska obsahu a rozsahu

Hodnotenie sa vypracúva pre každú dokončenú verejnú prácu a dopĺňa sa prehľadom skutočných nákladov v štruktúre podľa typu stavby. Okrem tabuliek obsahuje aj textovú časť – vyjadrenie stavebníka, či trvajú podmienky, za akých bola verejná práca schválená, porovnanie predpokladaných a skutočných nákladov, návrh opatrení na odstránenie zistených nedostatkov a súhrn poznatkov z prípravy a realizácie; dopĺňa sa stanoviskom projektanta k dodržaniu projektovaných parametrov. Pre pozemné stavby ide o dve tabuľky – tabuľka 1 a tabuľka 2 podľa prílohy č. 4 vyhlášky MVRR SR č. 83/2008 Z. z. (údaje sa vyplnia v eurách):

Tabuľka 1 – identifikačné, zmluvné a cenové údaje (spoločná pre všetky typy stavieb)

· identifikačné údaje: názov verejnej práce, stavebník, miesto stavby;
· termíny: dátum právoplatnosti stavebného povolenia, dátum uzavretia zmluvy so zhotoviteľom, dátum začatia stavebných prác, dátum prevzatia dokončenej verejnej práce, dátum podania a právoplatnosti kolaudačného rozhodnutia;
· cenové údaje: cena podľa protokolu o vykonaní štátnej expertízy, cena podľa zmluvy a dodatkov, skutočná cena realizácie vrátane DPH.

Tabuľka 2 – konštrukčné prvky pozemnej stavby (výrobné a nevýrobné stavby, bytové domy, občianska vybavenosť)

Skutočné náklady sa členia podľa konštrukčných prvkov stavby, napríklad:
· zemné práce, základy,
· hrubá stavba, obvodový plášť, výplne otvorov v obvodových konštrukciách; zastrešenie,
· priečky, vnútorné dokončovacie práce, lešenie,
· dopravné systémy (výťahy a pod.), zdravotechnika a plynoinštalácie, vykurovanie a klimatizácia, požiarna ochrana; silnoprúd; slaboprúd,
· vybavenie budov, špeciálne konštrukcie, búracie a sanačné práce,
· prípojky a vonkajšie rozvody, terénne a sadové úpravy, oplotenie; príprava a zariadenie staveniska, technologická časť (ak relevantné).

Plán užívania verejnej práce (pozemné stavby)

Plán užívania verejnej práce spracúva projektant v spolupráci so zhotoviteľom. Pre pozemnú stavbu plán užívania spravidla obsahuje, podľa realizovaných konštrukcií:
· pravidlá užívania jednotlivých konštrukčných prvkov a priestorov (nosné konštrukcie, obvodový plášť, strecha, výplne otvorov) vrátane limitných zaťažení a zakázaných zásahov;
· harmonogram pravidelných technických prehliadok stavby a jej zariadení;
· rozsah a periodicitu údržby a opráv (fasáda, strecha, výplne otvorov, spevnené plochy);
-      požiadavky na odborné prehliadky a revízie vyhradených technických zariadení (elektroinštalácia, bleskozvod, plynové zariadenia, vzduchotechnika, výťahy, tlakové nádoby a pod.) – rozsah a lehoty podľa platných technických noriem a osobitných predpisov.

Rozsah a obmedzenia plnenia
Nasledujúce obmedzenia vymedzujú, čo nie je predmetom tejto objednávky:
· Nezávislé odborné overenie vecnej správnosti revízií a odborných prehliadok vyhradených technických zariadení (elektro, plyn, bleskozvod, VZT, tlakové nádoby a pod.) nie je predmetom plnenia – spracovateľ dokumentáciu iba prevezme a skompletizuje od oprávnených revíznych technikov, bez vecného auditu jej obsahu.
· Zodpovednosť za odbornú a vecnú správnosť jednotlivých dokladov (skúšky, atesty, certifikáty, revízie, protokoly) nesie ich vystaviteľ, nie spracovateľ dokumentácie o kvalite verejnej práce.
· Dokumentácia skutočného zhotovenia stavby (bod 2.7) sa preberá v rozsahu podkladov odovzdaných projektantom/geodetom; spracovateľ nevyhotovuje nové geodetické zameranie.
· Plnenie je obmedzené na zber, štruktúrovanie, kontrolu formálnej úplnosti a odovzdanie dokladov dodaných účastníkmi výstavby (zhotoviteľ, projektant, stavebný dozor, revízni technici); spracovateľ nezodpovedá za obsahovú kvalitu podkladov tretích strán ani nenahrádza ich činnosť.


6. Podklady, ktoré budú poskytnuté k vyhotoveniu Záverečného technického a ekonomického hodnotenia dokončenej verejnej práce a k dokumentácií o kvalite verejnej práce
- projektová dokumentácia (dokumentácia na stavebné povolenie a realizačná dokumentácia)
- stavebný denník
- zmluva o dielo vrátane dodatkov
- preberacie protokoly
- doklady zhotoviteľa 
- protokoly o skúškach
- revízne správy 
- kolaudačné rozhodnutie

7. Podklady k naceneniu zákazky
- A_MLYNY_Sprievodna_sprava
- B_MLYNY_Technicka_sprava
- výkresová časť SO_01, SO_02

